Yagona soliq toʻlovi toʻlovchilarining yer soligʻini hisoblab chiqarish va toʻlash tartibi toʻgʻrisidagi nizomni tasdiqlash haqida
(resolution, 2019-04-15)

Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi va Oʻzbekiston Respublikasi Prezidentining 2017-yil 29-dekabrdagi PQ-3454-son “Oʻzbekiston Respublikasining 2018-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq Oʻzbekiston Respublikasi Moliya vazirligi va Davlat soliq qoʻmitasi qaror qiladi: 1. Yagona soliq toʻlovi toʻlovchilarining yer soligʻini hisoblab chiqarish va toʻlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Ushbu Nizom Oʻzbekiston Respublikasining Soliq kodeksiga, “Davlat soliq xizmati toʻgʻrisida”gi Oʻzbekiston Respublikasi Qonunining 7-moddasiga va Oʻzbekiston Respublikasi Prezidentining 2017-yil 29-dekabrdagi PQ-3454-son “Oʻzbekiston Respublikasining 2018-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq yagona soliq toʻlovi (bundan buyonmatida YST deb yuritiladi) toʻlovchilar tomonidan yer soligʻini hisoblash va toʻlash tartibini belgilaydi. 1. 2018-yil 1-apreldan boshlab umumiy maydoni 1 gektardan ortiq boʻlgan yer maydoniga ega boʻlgan YST toʻlovchilari ushbu Nizomda belgilangan tartibda yuridik shaxslardan olinadigan yer soligʻini toʻlaydilar. Ushbu Nizom quyidagilarga tatbiq etiladi: yer uchastkasining bir qismida tadbirkorlik faoliyati bilan shugʻullanuvchi va YST toʻlovchi notijorat tashkilotlar, agar tadbirkorlik faoliyati bilan shugʻullanayotgan yer uchastkasi bir gektardan ortiq boʻlsa; qishloq xoʻjaligi mahsulotlarini ishlab chiqarish va qayta ishlash bilan bogʻliq boʻlmagan boshqa faoliyat bilan shugʻullanuvchi yagona yer soligʻi toʻlovchilar va YST toʻlovchilar, agarda qishloq xoʻjaligi mahsulotlarini ishlab chiqarish va qayta ishlash bilan bogʻliq boʻlmagan boshqa faoliyatiga toʻgʻri keladigan yer maydoni 1 gektardan ortiq boʻlsa. 2. Ushbu Nizom quyidagi YST toʻlovchilarga tatbiq etilmaydi: umumiy maydoni 1 gektar yoki undan kam yer maydonlari mavjud boʻlganlarga; Oʻzbekiston Respublikasi Soliq kodeksi yoki Oʻzbekiston Respublikasi Prezidenti qarorlarga muvofiq yuridik shaxslardan olinadigan yer soligʻi toʻlashdan ozod etilganlarga; Oʻzbekiston Respublikasining xalqaro shartnomalariga asosan tenglik asosida diplomatik vakolatxonalarni joylashtirish uchun berilgan yer uchastkalarining qismiga. 3. Yer uchastkalarining umumiy maydoni deganda, yer uchastkasining Oʻzbekiston Respublikasi Soliq kodeksi 280-moddasining ikkinchi qismiga muvofiq soliq solish obyekti sifatida qaralmaydigan yer uchastkalari maydonlari chegirib tashlangan holdagi umumiy maydoni tushuniladi. 4. 2018-yil 1-yanvardan boshlab yer uchastkasining umumiy maydoni 1 gektardan ortiq boʻlgan YST toʻlovchilariga: Yagona soliq toʻlovining eng kam miqdori kiritilishi munosabati bilan yagona soliq toʻlovini hisoblab chiqarish va toʻlash tartibi toʻgʻrisidagi nizom (roʻyxat raqami 2203, 2011-yil 3-mart); Yagona soliq toʻlovining eng kam miqdori kiritilishi munosabati bilan chakana savdo korxonalari tomonidan yagona soliq toʻlovini hisoblab chiqarish va toʻlash tartibi toʻgʻrisidagi nizom (roʻyxat raqami 2449, 2013-yil 4-aprel) tatbiq etilmaydi. 5. Yer uchastkasining qonun hujjatlariga muvofiq soliq solinmaydigan yer uchastkalari maydonlari chegirib tashlangan holdagi umumiy maydoni soliq solinadigan bazadir. 6. Yer soligʻini hisoblab chiqarish ushbu Nizomning 5-bandiga muvofiq hisoblab chiqarilgan soliq solinadigan bazadan va belgilangan stavkadan kelib chiqqan holda amalga oshiriladi. Yuridik shaxslardan olinadigan yer soligʻi stavkalari Oʻzbekiston Respublikasi Prezidentining kelgusi yil uchun asosiy makroiqtisodiy koʻrsatkichlar prognozi va Oʻzbekiston Respublikasi Davlat budjeti parametrlari toʻgʻrisidagi qarori bilan har yili tasdiqlanadi. 7. Yer soligʻi har bir soliq davrining 1-yanvar holatiga hisoblab chiqariladi va yuridik shaxslardan olinadigan yer uchastkasining umumiy maydoni 1 gektardan ortiq boʻlgan YST toʻlovchilar tomonidan hisob-kitoblarni Oʻzbekiston Respublikasi Soliq kodeksida belgilangan muddatlarda taqdim etiladi. Shuningdek, 2018-yilning 1-yanvar holatiga hisoblab chiqarilgan yer soligʻining hisob-kitobi yer uchastkasi joylashgan yerdagi davlat soliq xizmati organiga joriy soliq davrining 10-mayiga qadar taqdim etiladi. 8. YST toʻlovchilar yuridik shaxslardan olinadigan yer soligʻi Oʻzbekiston Respublikasi Moliya vazirligi va Davlat soliq qoʻmitasining 2013-yil 4-martdagi 23, 2013-8-son “Soliq hisobotlarini shakllarini tasdiqlash toʻgʻrisida”gi qarori (roʻyxat raqami 2439, 2013-yil 22-mart) bilan tasdiqlangan Yuridik shaxslardan olinadigan yer soligʻi boʻyicha soliq hisobotlari shakllari asosida hisoblaydilar. 9. Soliq solinadigan baza (soliqning hisoblangan miqdori) soliq davrida oʻzgarsa, davlat soliq xizmati organiga bir oy muddatda aniqlashtirilgan yer soligʻini hisob-kitobini taqdim qiladi. Soliq davri mobaynida soliqqa tortiladigan baza 1 gektardan oshib ketsa, yuridik shaxslardan olinadigan yer soligʻi yer maydoniga tegishli huquq paydo boʻlgan oyning keyingi oyidan boshlab hisoblanadi. Soliq davri mobaynida soliqqa tortiladigan baza 1 gektardan kamaysa, yuridik shaxslardan olinadigan yer soligʻi yer maydoniga tegishli huquq paydo boʻlgan oydan eʼtiboran toʻxtatiladi. 10. Yer uchastkasining umumiy maydoni 1 gektardan ortiq boʻlgan YST toʻlovchilar tomonidan yer soligʻi toʻlovi har oyning 10 kuniga qadar yer soligʻi yillik summasining oʻn ikkidan bir qismi miqdorida amalga oshiriladi. 2018-yilda yer soligʻi toʻlovi aprel oyidan boshlab amalga oshiriladi, bunda aprel oyi uchun toʻlov joriy yilning 10-mayiga qadar amalga oshiriladi. 11. YST toʻlovchilari yuridik shaxslardan olinadigan yer soligʻini toʻgʻri hisoblab chiqarilishi va toʻlanishi uchun Oʻzbekiston Respublikasi qonun hujjatlariga muvofiq javobgar boʻladilar. 12. Yuridik shaxslar tomonidan yer soligʻi toʻgʻri hisoblab chiqarilishi va toʻlanishi ustidan nazorat davlat soliq xizmati organlari tomonidan Oʻzbekiston Respublikasi qonun hujjatlariga muvofiq amalga oshiriladi. 13. Mazkur Nizom Oʻzbekiston Respublikasi Savdo-sanoat palatasi bilan kelishilgan.